นายกรัฐมนตรี เตรียมแสดงวิสัยทัศน์ผลักดันความร่วมมือและความเชื่อมโยง ระหว่างไทยกับกลุ่มประเทศสมาชิก ในเวทีการประชุม BIMSTEC ครั้งที่ 4 ที่สหพันธ์สาธารณรัฐประชาธิปไตยเนปาล
นายกรัฐมนตรี เตรียมแสดงวิสัยทัศน์ผลักดันความร่วมมือและความเชื่อมโยง ระหว่างไทยกับกลุ่มประเทศสมาชิก ในเวทีการประชุม BIMSTEC ครั้งที่ 4 ที่สหพันธ์สาธารณรัฐประชาธิปไตยเนปาล

วันนี้เวลา 08.15 น. พลเอก 
 ประยุทธ์ จันทร์โอชา นายกรัฐมนตรี พร้อมคณะเดินทางออกจากท่าอากาศยานทหาร 2 กองบิน 6 ดอนเมือง ไปยังท่าอากาศยานนานาชาติตรีภูวัน กรุงกาฐมาณฑุ ประเทศเนปาล เพื่อเข้าร่วมการประชุมผู้นำความริเริ่มแห่งอ่าวเบงกอลสำหรับความร่วมมือหลากหลายสาขาทางวิชาการและเศรษฐกิจ หรือ BIMSTEC ครั้งที่ 4 โดยพลโท วีรชน สุคนธปฏิภาค รองโฆษกประจำสำนักนายกรัฐมนตรี กล่าวว่า การประชุมปีนี้ มีกลุ่มประเทศสมาชิก 7 ประเทศ ประกอบด้วย อินเดีย บังคลาเทศ ศรีลังกา ภูฏาน เนปาล เมียนมา และไทยเข้าร่วมประชุมในประเด็นหลัก” การมุ่งสู่ความสงบสุข ความมั่นคั่งและยั่งยืนแห่งภูมิภาคอ่าวเบงกอล” และการประชุมผู้นำอย่างไม่เป็นทางการ โดยผู้นำ BIMSTEC จะหารือใน 4 หัวข้อสำคัญ ได้แก่ การจัดลำดับความสำคัญของความร่วมมือ BIMSTEC  การจัดทำกฎบัตรสำหรับ BIMSTEC  สำหรับการบริหารจัดการองค์กร ภายใต้ปริญญากรุงเทพฯ (ค.ศ. 1997 )  ความเชื่อมโยงภายใต้กรอบความร่วมมือ BIMSTEC และการส่งเสริมการท่องเที่ยวเชิงพุทธในภูมิภาค ซึ่งในส่วนของประเทศไทย จะผลักดันความร่วมมือในกลุ่มประเทศ และความเชื่อมโยงครอบคลุมทางบก ทางทะเล  การค้า-การลงทุน  และการสร้าง Visibility ของ BIMSTEC เน้น “คน” เป็นศูนย์กลาง สอดคล้องกับนโยบายของไทยที่มีแนวทางเพื่อความมั่นคง มั่งคั่งและยั่งยืน

นอกจากนี้ นายกรัฐมนตรี ยังมีภารกิจประชุมหารือทวิภาคีกับนายนเรนทร โมที นายกรัฐมนตรีสาธารณรัฐอินเดีย รวมไปถึงนายคัดห์กา ปราสาด ศรรมะ โอลี นายกรัฐมนตรีของเนปาล และนางพิทา เทวี ภันฑรี ประธานาธิบดีของเนปาลเพื่อกระชับความสัมพันธ์ในทุกมิติด้วย